EL Επίσημη Εφημερίδα της Ευρωπαϊκής Ένωσης C 132/17

Δημοσίευση αίτησης τροποποίησης σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, για τα συστήματα ποιότητας των γεωργικών προϊόντων και τροφίμων

2013/C 132/12

Η παρούσα δημοσίευση παρέχει το δικαίωμα ένστασης κατά την έννοια του άρθρου 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1)

ΕΝΙΑΙΟ ΕΓΓΡΑΦΟ

ΚΑΝΟΝΙΣΜΟΣ (ΕΚ) αριθ. 510/2006 ΤΟΥ ΣΥΜΒΟΥΛΙΟΥ

για την προστασία των γεωγραφικών ενδείξεων και των ονομασιών προέλευσης (2)

«MELONE MANTOVANO»

Αριθ. ΕΚ: IT-PGI-0005-0883-13.07.2011

ΠΓΕ ( X ) ΠΟΠ ( )

1. Ονομασία

«Melone Mantovano»

2. Κράτος μέλος ή τρίτη χώρα

Ιταλία

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 1.6. Φρούτα, λαχανικά και δημητριακά, νωπά ή μεταποιημένα

3.2. Περιγραφή του προϊόντος για το οποίο ισχύει η ονομασία υπό 1

Η Προστατευόμενη Γεωγραφική Ένδειξη (ΠΓΕ) «Melone Mantovano» χαρακτηρίζει τα νωπά πεπόνια με σάρκα χρώματος πορτοκαλο-κίτρινου έως ρόδινου σομόν, των ακόλουθων δύο βοτανικών ποικιλιών του Cucumis melo L.:

— ποικιλία cantalupensis (πεπόνι Κανταλούπε), με καρπούς λείους, σφαιρικού έως σφαιροειδούς σχήματος, με φλοιό χρώματος γκριζοπράσινου προς κίτρινο·

— ποικιλία reticulatus (πεπόνι δικτυωτό), με καρπούς σχήματος στρογγυλωπού έως ωοειδούς, με ή χωρίς βαθιές αυλακώσεις αλλά με εμφανώς ανάγλυφο φλοιό (δικτυωτό).

Στη συνέχεια αναφέρονται τα ποιοτικά και οργανοληπτικά χαρακτηριστικά και τα χαρακτηριστικά μεγέθους, ανά τύπο καρπού.

Χαρακτηριστικά των καρπών Τύπος «λείο» Τύπος «δικτυωτό» Σχήμα Σφαιρικό ή σφαιροειδές Ωοειδές ή στρογγυλό Χρώμα εξωκαρπίου (φλοιού) Υπόλευκο-αχυροκίτρινο Υπόλευκο-αχυροκίτρινο ή πράσινο, με ή χωρίς βαθιές αυλακώσεις Χρώμα μεσοκαρπίου (σάρκα) Πορτοκαλο-κίτρινο Πορτοκαλί-ρόδινο σομόν Πάχος μεσοκαρπίου ≥ 24 mm ≥ 24 mm Πυκνότητα μεσοκαρπίου ≥ 0,5 kg ανά επιφάνεια ισοδύναμη με κύκλο διαμέτρου 8 mm ≥ 0,5 kg ανά επιφάνεια ισοδύναμη με κύκλο διαμέτρου 8 mm Περιεκτικότητα σε σάκχαρα ≥ 12 °Brix ≥ 12 °Brix

Πιο συγκεκριμένα, οι ποικιλίες που χρησιμοποιούνται ανήκουν στους ακόλουθους τύπους αναφοράς: «Honey Moon» (λείος τύπος), «Harper» (δικτυωτός τύπος χωρίς βαθιές αυλακώσεις) και «Supermarket» (δικτυωτός τύπος με βαθιές αυλακώσεις). Συνολικά, τα χαρακτηριστικά που προσδιορίζουν τα πεπόνια «Melone Mantovano» είναι η χαρακτηριστική γεύση και άρωμα (γεύση μανιταριού και σάρκας καρπουζιού, άρωμα τίλιου και άρωμα από κολοκυθάκι, που γίνονται αντιληπτά και από το αισθητηριακό προφίλ), η χυμώδης σάρκα χρώματος πορτοκαλοκίτρινου έως ρόδινου σομόν, που έχει αρκετά μεγάλο πάχος και είναι ινώδης και πυκνή, η περιεκτικότητα σε σάκχαρα ≥ 12 °Brix, καθώς και η σημαντική ποσότητα ανόργανων αλάτων και καλίου, γενικώς ανώτερη από αυτή που απαντάται σε άλλες περιοχές πεπονοκαλλιέργειας.

Το μέγεθος των πεπονιών ορίζεται από το βάρος και τη διάμετρο της μέγιστης διατομής κατά τον άξονα του καρπού. Για τα πεπόνια «Melone Mantovano» ΠΓΕ των τύπων λείο ή δικτυωτό, τα ελάχιστα μεγέθη είναι: βάρος 800 gr και διάμετρος 10 cm· προβλέπεται, μόνο για το βάρος, και μέγιστη τιμή 2 000 gr.

Όταν προορίζονται για κατανάλωση ως προϊόντα κατηγορίας IV, τα πεπόνια αμφότερων των τύπων της ΠΓΕ «Melone Mantovano» μπορούν να υποβάλλονται σε εργασίες κοπής σε τεμάχια ή φέτες και αφαίρεσης του φλοιού και των σπερμάτων. Το «Melone Mantovano» το οποίο διατίθεται στο εμπόριο ως προϊόν κατηγορίας IV, κομμένο σε τεμάχια ή φέτες, πρέπει να διαθέτει τα ίδια χαρακτηριστικά όσον αφορά το άρωμα, την περιεκτικότητα σε σάκχαρα, το χρώμα και την πυκνότητα της σάρκας με τα προβλεπόμενα για το ακέραιο προϊόν.

3.3. Πρώτες ύλες (μόνο για μεταποιημένα προϊόντα)

—

3.4. Ζωοτροφές (μόνο για προϊόντα ζωικής προέλευσης)

—

3.5. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Οι εργασίες παραγωγής από την καλλιέργεια έως τη συγκομιδή των πεπονιών, πρέπει υποχρεωτικά να εκτελούνται εντός της γεωγραφικής περιοχής παραγωγής, όπως αυτή οριοθετείται στο σημείο 4.

3.6. Ειδικοί κανόνες για τον τεμαχισμό, το τρίψιμο, τη συσκευασία κ.λπ.

Καθώς πρόκειται για κλιμακτηριακούς καρπούς, τα πεπόνια «Melone Mantovano» ΠΓΕ πρέπει, εντός 24 ωρών από τη συγκομιδή, να υποβάλλονται σε διαλογή και τοποθέτηση μικρής ετικέτας, απευθείας στην εκμετάλλευση και σε κατάλληλες εγκαταστάσεις επεξεργασίας. Επιπλέον, μετά τη συγκομιδή και τη διαλογή, για να διατεθούν στο εμπόριο ως προϊόντα κατηγορίας IV, τα πεπόνια «Melone Mantovano» ΠΓΕ μπορούν να υποβληθούν σε εργασίες κοπής σε τεμάχια ή φέτες και αφαίρεσης του φλοιού και των σπερμάτων. Για την καλύτερη διατήρηση της γεύσης του «Melone Mantovano», το προϊόν που προορίζεται να διατεθεί ως κατηγορίας IV πρέπει να υποβάλλεται σε ψύξη, κοπή και συσκευασία εντός 24 ωρών από τη συγκομιδή.

3.7. Ειδικοί κανόνες για την επισήμανση

Η ένδειξη «Melone Mantovano» Indicazione Geografica Protetta (Προστατευόμενη Γεωγραφική Ένδειξη) ή το αρκτικόλεξό της IGP (ΠΓΕ), και το αντίστοιχο σύμβολο της ΕΕ, πρέπει να τοποθετούνται κατά τρόπο ώστε να είναι εμφανή και απολύτως ευανάγνωστα στις συσκευασίες, ανεξάρτητα του αν αυτές χρησιμοποιούνται για ακέραια πεπόνια ή για το προϊόν της κατηγορίας IV. Επιτρέπεται, σε συνδυασμό με την προστατευόμενη γεωγραφική ένδειξη, η χρήση ενδείξεων ή/και γραφικών συμβόλων που παραπέμπουν σε ονόματα ή έδρες ή συλλογικά ή ατομικά εμπορικά σήματα. Στους ακέραιους καρπούς πρέπει υποχρεωτικά να τοποθετείται ο λογότυπος της ονομασίας «Melone Mantovano». Στους ακέραιους καρπούς πρέπει υποχρεωτικά να τοποθετείται μικρή ετικέτα με το λογότυπο της ονομασίας «Melone Mantovano».

Ο λογότυπος αποτελείται από σχηματοποιημένη εικόνα πεπονιού που καλύπτει τη βάση ενός κύκλου διαγραμμισμένου με τετραγωνίδια, στο εσωτερικό του οποίου, σε ένα λευκό τμήμα, εμφαίνεται η ένδειξη «Melone Mantovano I.G.P.». Η ένδειξη «Indicazione Geografica Protetta» (Προστατευόμενη Γεωγραφική Ένδειξη) μπορεί να επαναλαμβάνεται σε άλλο σημείο της συσκευασίας ή της ετικέτας, επίσης ως αρκτικόλεξο «I.G.P.».

4. Συνοπτική οριοθέτηση της γεωγραφικής περιοχής

Η περιοχή παραγωγής του προϊόντος «Melone Mantovano I.G.P.» εκτείνεται σε κοινότητες των επαρχιών Mantova Cremona, Modena Bologna και Ferrara. Στην επαρχία της Mantova η περιοχή παραγωγής περιλαμβάνει το σύνολο του διοικητικού εδάφους των κοινοτήτων Borgoforte, Carbonara di Po, Castellucchio, Cavriana, Ceresara, Commessaggio, Dosolo, Felonica, Gazoldo degli Ippoliti, Gazzuolo, Goito, Magnacavallo, Marcaria, Mariana Mantovana, Piubega, Poggio Rusco, Pomponesco, Quistello, Redondesco, Rivarolo Mantovano, Rodigo, Sabbioneta, San Benedetto Po, San Martino dall'Argine, Sermide και Viadana. Για την κοινότητα Borgoforte, ως όριο της περιοχής παραγωγής νοείται προς ανατολάς η γέφυρα στον ποταμό Πάδο και προς βορρά η οδός SS 62· κατόπιν, προς δυσμάς, το Dugale Gherardo έως το σύνορο με την κοινότητα Curtatone. Για το έδαφος της κοινότητας Marcaria, νότιο όριο της περιοχής παραγωγής είναι η οδός SS 10 Padana Inferiore.

Στην επαρχία της Cremona, η περιοχή παραγωγής περιλαμβάνει το σύνολο της διοικητικής έκτασης των ακόλουθων κοινοτήτων: Casalmaggiore, Casteldidone, Gussola, Martignana di Po, Rivarolo del Re ed Uniti, San Giovanni in Croce, Solarolo Rainerio και Spineda.

Στην επαρχία της Modena, η περιοχή παραγωγής περιλαμβάνει το σύνολο της διοικητικής έκτασης των ακόλουθων κοινοτήτων: Concordia, Mirandola και San Felice sul Panaro.

Στην επαρχία της Bologna, η περιοχή παραγωγής περιλαμβάνει το σύνολο της διοικητικής έκτασης των ακόλουθων κοινοτήτων: Crevalcore, Galiera και San Giovanni in Persiceto.

Στην επαρχία της Ferrara, η περιοχή παραγωγής περιλαμβάνει το σύνολο της διοικητικής έκτασης των ακόλουθων κοινοτήτων: Bondeno, Cento και Sant’Agostino.

5. Δεσμός με τη γεωγραφική περιοχή

5.1. Ιδιαιτερότητα της γεωγραφικής περιοχής

Στην περιοχή παραγωγής οι κλιματικές και εδαφολογικές συνθήκες είναι ιδιαίτερες και πολύ ευνοϊκές για την καλλιέργεια της πεπονιάς και την εκδήλωση των ποιοτικών χαρακτηριστικών των καρπών.

Το κλίμα, χαρακτηριζόμενο από ψυχρούς χειμώνες και θερμά υγρά καλοκαίρια, με σχετικά ομοιόμορφες θερμοκρασίες, προάγει την ανάπτυξη του φυτού και ευνοεί την κανονική άνθιση και καρπόδεση. Ψυχρότερος μήνας είναι ο Ιανουάριος, με μέση θερμοκρασία 2,7 °C, και θερμότερος ο Ιούλιος, με μέση θερμοκρασία 25 °C· η μέση ετήσια ηλιοφάνεια ανέρχεται σε 1 331 kWh/m2. Το έδαφος είναι σχεδόν πεδινό, ποτάμιας και παγετοποτάμιας προέλευσης, με μορφολογία που εξελίχθηκε με την πάροδο των αιώνων χάρη στη διαβρωτική-προσχωματική δράση των ποταμών Oglio, Mincio, Secchia, Panaro και Πάδος. Χαρακτηρίζεται από υπόγεια ύδατα μικρού βάθους και μέσο ετήσιο ύψος βροχοπτώσεων 600 έως 700 mm. Το υψόμετρο κυμαίνεται μεταξύ ενός μέγιστου 50 m, που μετράται στο βορειότερο τμήμα (Rodigo) και ενός ελάχιστου 10 m στην περιοχή κοντά στον ποταμό Πάδο.

Από την εξέταση των εδαφολογικών χαρτών της Περιφέρειας Λομβαρδίας και της Περιφέρειας Emilia-Romagna διαπιστώνεται ότι η περιοχή παραγωγής του «Melone Mantovano» χαρακτηρίζεται από την παρουσία πολύ γόνιμων εδαφών, που συνήθως ανήκουν στου τύπους fluvisol, vertisol, calcisol και luvisol, όπως αυτοί περιγράφονται από τον FAO στην παγκόσμια βάση αναφοράς για τους εδαφικούς πόρους (World Reference Base for Soil Resources) (FAO — WRB, 1998).

5.2. Ιδιοτυπία του προϊόντος

Τα χαρακτηριστικά που καθιστούν μοναδικά τα πεπόνια «Melone Mantovano» Indicazione Geografica Protetta (I.G.P.), διαφοροποιώντας τα από άλλα προϊόντα που ανήκουν στην ίδια εμπορική κατηγορία, είναι η χαρακτηριστική γεύση, η χυμώδης σάρκα, με το πορτοκαλοκίτρινο έως ρόδινο σομόν χρώμα και το αρκετά μεγάλο πάχος (≥ 24 mm), η οποία είναι ινώδης και πυκνή (≥ 0,5 kg — μετρούμενη στο μέσο του μεσοκαρπίου με δυναμόμετρο που φέρει ακίδα διαμέτρου 8 mm), η υψηλή περιεκτικότητα σε σάκχαρα, τουλάχιστον 12 °Brix, καθώς και η μέση ποσότητα ανόργανων αλάτων και καλίου, γενικώς ανώτερη από αυτή που απαντάται σε άλλες περιοχές πεπονοκαλλιέργειας. Άλλα χαρακτηριστικά που περιγράφουν καλύτερα το «Melone Mantovano» είναι η οσμή μανιταριού και σάρκας καρπουζιού, το άρωμα τίλιου και το άρωμα από κολοκυθάκι. Αυτά γίνονται αντιληπτά και από το αισθητηριακό προφίλ το οποίο προκύπτει με τη μέθοδο «Profilo Convenzionale QDA» (συμβατικό προφίλ μέσω περιγραφικής ποσοτικής ανάλυσης) και μετά από επεξεργασία GPA (γενικευμένη ανάλυση Procuster).

5.3. Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με μια συγκεκριμένη ιδιότητα, τη φήμη ή άλλα χαρακτηριστικά του προϊόντος (για τις ΠΓΕ)

Στα ιδιαιτέρως βαθιά και διαπερατά εδάφη της περιοχής παραγωγής της ΠΓΕ «Melone Mantovano», οι ιδιαιτέρως εκτεταμένες και ισχυρές ρίζες αυτού του κολοκυνθοειδούς μπορούν εύκολα να εισχωρήσουν σε βάθος και να εξασφαλίσουν την τακτική παροχή νερού και θρεπτικών στοιχείων στο φυτό, αποφεύγοντας με τον τρόπο αυτό κάθε είδος έλλειψης, ακόμη και κατά τις ιδιαιτέρως ευαίσθητες φάσεις της καρπόδεσης και αύξησης των καρπών. Επιπλέον, ακόμη και τα υπόγεια ύδατα που χρησιμοποιούνται για την άρδευση και χαρακτηρίζονται από υψηλή συγκέντρωση διαλυτών ανόργανων αλάτων, συμβάλλουν στην καλύτερη εκδήλωση των οργανοληπτικών ιδιοτήτων και των ποιοτικών χαρακτηριστικών των πεπονιών. Κατά την περίοδο καλλιέργειας, ο συνδυασμός της υψηλής μέσης θερμοκρασίας με την μεγάλη ηλιοφάνεια και τις αραιές βροχοπτώσεις, καθώς και η ισόρροπη και τακτική παροχή νερού και θρεπτικών στοιχείων, αντανακλώνται στην υψηλή περιεκτικότητα σε σάκχαρα και στην έκφραση των χαρακτηριστικών αρωμάτων του καρπού, όπως αποδεικνύεται και από τα αισθητηριακά προφίλ που έχουν δημοσιευθεί στην έκδοση «Quaderni della ricerca della Regione Lombardia» (ερευνητικά τεύχη της Περιφέρειας Λομβαρδίας).

Η καλλιέργεια πεπονιών και η καταλληλότητα των εδαφών της επαρχίας της Mantova και ορισμένων από τις όμορες κοινότητες των επαρχιών Modena, Bologna, Ferrara και Cremona έχουν μακρόχρονη ιστορία, μεγάλη φήμη και έχουν πλούτο ιστορικών και βιβλιογραφικών αναφορών, όπως προκύπτει από έγγραφα των τελών του 15ου αιώνα τα οποία περιλαμβάνονται στο αρχείο της οικογένειας των Gonzaga και περιέχουν λεπτομερείς αναφορές στις «αξιολογήσεις των πεπονιών που προέρχονται από εκείνα τα εδάφη». Οι μαρτυρίες αυτές πιστοποιούν επίσης την ικανότητα των γεωργών της περιοχής να επιλέγουν τις ποικιλίες και να εφαρμόζουν τις καταλληλότερες καλλιεργητικές τεχνικές για την παραγωγή πεπονιών καλής ποιότητας, ικανότητα που έχει διατηρηθεί αδιάλειπτα έως σήμερα. Το γεγονός αυτό επιβεβαιώνεται από τις πολυάριθμες εκδηλώσεις και διοργανώσεις προώθησης υπό την αιγίδα της τοπικής αυτοδιοίκησης (εμπορικές εκθέσεις και παραδοσιακές γιορτές), οι οποίες διοργανώνονται ετησίως σε διάφορα μέρη της περιοχής παραγωγής του «Melone Mantovano», μεταξύ άλλων με σκοπό να γίνουν γνωστά στους καταναλωτές, και όχι μόνον τους τοπικούς, τα οργανοληπτικά ποιοτικά στοιχεία και οι δυνατές γαστρονομικές χρήσεις του «Melone Mantovano». Μεταξύ των πιο γνωστών και εδραιωμένων πλέον εκδηλώσεων, στις οποίες κάθε χρόνο οι επισκέπτες και οι φανατικοί γευσιγνώστες συμμετέχουν στην εκτίμηση διαφόρων εδεσμάτων με βάση το πεπόνι (ορεκτικά, ριζότο, σάλτσες και επιδόρπια), αξίζει να αναφερθούν η «Melonaria», αλλά και τα πανηγύρια και οι γιορτές με θέμα το «Melone tipico Mantovano», που διοργανώνονται από παλιά στις κοινότητες Sermide, Viadana, Gazoldo degli Ippoliti, Rodigo, Castellucchio, Goito, Casteldidone και στην ίδια την πόλη Mantova.

Οι σημαντικές αυτές επιδόσεις και η φήμη την οποία έχει αποκτήσει το προϊόν με την πάροδο των ετών — η οποία αναγνωρίζεται ευρέως και πιστοποιείται με τα πολυάριθμα άρθρα του εξειδικευμένου Τύπου («Melone Mantovano», Fresh Point magazine, συμπλήρωμα αριθ. 06 του Ιουνίου 2009, εκδόσεις Il sole 24 ore business media — 2009), (Πρακτικά εθνικού συνεδρίου με θέμα «Il Melone Mantovano», 12.6.2009, Mantova), («Speciale melone — la produzione il mercato la realtà mantovana», Συμπλήρωμα αριθ. 24 του 2004 — Terra e Vita, εκδόσεις Edagricole), («Melone positivo in serra, male in pieno campo», Zerbinati F. περιοδικό L’informatore Agrario αριθ. 46/2002 σελ. 44), (Πρακτικά εθνικού συνεδρίου με θέμα «La cultura del melone in Italia», 7.2.1979, Verona) — επιτεύχθηκαν συνδυάζοντας την μακρόχρονη ιστορία της πεπονοκαλλιέργειας (που νοείται ως κληρονομιά γνώσεων και ικανοτήτων που μεταβιβάζονται από γενιά σε γενιά μεταξύ των καλλιεργητών) με τους ιδιαίτερους εδαφοκλιματικούς παράγοντες της γεωγραφικής περιοχής παραγωγής.

Παραπομπή στη δημοσίευση των προδιαγραφών

[Άρθρο 5 παράγραφος 7 του κανονισμού (ΕΚ) αριθ. 510/2006 (3)]

Η εθνική διαδικασία ένστασης ενεργοποιήθηκε με τη δημοσίευση της πρότασης τροποποίησης της προστατευόμενης γεωγραφικής ένδειξης «Melone mantovano» στην Gazzetta Ufficiale della Repubblica Italiana αριθ. 130 της 7ης Ιουνίου 2011.

Το κείμενο των προδιαγραφών μπορεί να αναζητηθεί στο Διαδίκτυο:

http://www.politicheagricole.it/flex/cm/pages/ServeBLOB.php/L/IT/IDPagina/3335

ή

απευθείας στην αρχική σελίδα του δικτυακού τόπου του Υπουργείου Τροφίμων, Γεωργίας και Δασών (http://www.politicheagricole.it) — επιλογή «Qualità e sicurezza» (στο επάνω και δεξιά τμήμα της οθόνης) και κατόπιν «Disciplinari di Produzione all’esame dell’UE».

(1) ΕΕ L 343 της 14.12.2012, σ. 1.

(2) ΕΕ L 93 της 31.3.2006, σ. 12. Αντικαταστάθηκε από τον κανονισμό (EE) αριθ. 1151/2012.

(3) Βλέπε υποσημείωση 2.